Flyforsinkelse.dk kan desværre ikke hjælpe med indhentning af kompensation i tilfælde af konkurser. Dette gælder både nye sager efter konkursbegæringen og eksisterende sager oprettet før konkursbegæringen. Her er en oversigt over, hvad du i stedet kan gøre, hvis et flyselskab, du rejser/skal rejse med går konkurs:
1. Du har købt en pakkerejse, men flyselskabet går konkurs før din afrejsedato
Din rejseudbyder har pligt til at få dig frem til din destination med et alternativt flyselskab. Hvis dette ikke sker, har du ret til at få refunderet det fulde beløb for din pakkerejse. Hvis du ankommer med forsinkelse pga konkursen, kan du have ret til et afslag i prisen. Alle henvendelser vedrørende dette skal ske direkte til din rejsearrangør.
2. Du har købt individuelle flybilletter, men flyselskabet går konkurs før din afrejsedato
Rejsegarantifonden dækker formentlig dine udgifter til flybilletterne, hvis du rejser fra og til en dansk lufthavn, og du kan dokumentere at have købt flybilletterne. Alle henvendelser skal ske direkte til Rejsegarantifonden. Hvis dine billetter er betalt med internationalt kreditkort (Visa, Mastercard, American Express eller Diners Club), kan din bank søge erstatning på dine vegne. Alle henvendelser skal ske direkte til din bank.
3. Du har købt en pakkerejse, men flyselskabet går konkurs under din rejse
Din rejseudbyder har pligt til at få dig hjem fra din rejsedestination med et alternativt flyselskab. Hvis konkursen medfører ekstra overnatninger på destinationen, skal udgifter til disse dækkes af rejseudbyderen. Hvis konkursen medfører tidligere hjemrejse end planlagt, har du ret til et afslag i prisen. Alle henvendelser vedrørende dette skal ske direkte til din rejsearrangør.
4. Du har købt individuelle flybilletter, men flyselskabet går konkurs under din rejse
Rejsegarantifonden har ansvar for at arrangere din hjemrejse så tæt på din oprindelige hjemrejsedato som muligt. Alle henvendelser skal ske direkte til Rejsegarantifonden. Hvis dine billetter er betalt med internationalt kreditkort (Visa, Mastercard, American Express eller Diners Club), kan din bank søge erstatning på dine vegne. Alle henvendelser skal ske direkte til din bank.
Har du en privat rejseforsikring, er det også en god idé at kontakte dit forsikringsselskab for assistance.